शिमला: हिमाचल प्रदेश में विधानसभा चुनाव के लिए 9 नवंबर को वोट डाले जाएंगे. बीजेपी ने यहां अपने चुनाव प्रचार को काफी आक्रामक रुख दे दिया है. स्टार प्रचारकों की रैली के अलावा अखबार, टीवी सब जगह बीजेपी के विज्ञापन छाए हुए हैं. वहीं राज्य में सत्तारूढ़ पार्टी कांग्रेस की अलग ही कहानी नजर आ रही है. पार्टी के विज्ञापन-पोस्टर तो कम ही नजर आ रहे हैं, साथ ही वॉर रूम में कार्यकर्ताओं की भी कमी है. हर मिनट पर हिमाचल प्रदेश के लोकल टीवी चैनल लोगों से कांग्रेस को बाहर करने की अपील कर रहे हैं. सभी लोकल अखबारों के पहले पेज पर बीजेपी के विज्ञापन हैं और सड़कों पर बड़े-बड़े बैनर. लगता है कि बीजेपी ने ही सारी जगह कब्जा ली है. बीजेपी के 68 चुनाव प्रचार वाहन जिस पर बड़े-बड़े टीवी स्क्रीन लगे हुए हैं, विधानसभा क्षेत्रों में दिन-रात घूम रहे हैं. सिर्फ इतना ही नहीं, दूर-दराज के गांवों और लोगों तक पहुंचने के लिए नुक्कड़ नाटक भी हो रहे हैं. ये पिछले तकरीबन 3 महीने से चल रहा है.